Na podlagi 58. člena Zakona o javnih uslužbencih (Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E, [40/12](http://www.uradni-list.si/1/objava.jsp?sop=2012-01-1700) – ZUJF, [158/20](http://www.uradni-list.si/1/objava.jsp?sop=2020-01-2765) – ZIntPK-C in [203/20](http://www.uradni-list.si/1/objava.jsp?sop=2020-01-3772) – ZIUPOPDVE) Republika Slovenija, Ministrstvo za kulturo, Maistrova 10, 1000 Ljubljana, objavlja javni natečaj za zasedbo prostega uradniškega delovnega mesta

**REFERENT (šifra DM 333) v Sektorju za nepremično kulturno dediščino, Direktoratu za kulturno dediščino**

Kandidati, ki se bodo prijavili na prosto delovno mesto, morajo poleg splošnih pogojev, ki jih določajo predpisi s področja delovnega prava, izpolnjevati še naslednje pogoje:

* najmanj srednje tehniško in drugo strokovno izobraževanje/srednjo strokovno izobrazbo ali najmanj srednje splošno izobraževanje/srednjo splošno izobrazbo;
* najmanj 3 leta delovnih izkušenj;
* strokovni izpit iz upravnega postopka;
* opravljeno obvezno usposabljanje za imenovanje v naziv;
* znanje uradnega jezika;
* državljanstvo Republike Slovenije;
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev;
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Na podlagi četrtega odstavka 54. člena Uredbe o notranji organizaciji, sistemizaciji, delovnih mestih in nazivih v organih javne uprave in v pravosodnih organih (Uradni list RS, številka 58/03 in nadaljnje spremembe) se za delovna mesta oziroma nazive, za katere se ne zahteva univerzitetna izobrazba ali visoka strokovna izobrazba s specializacijo oziroma magisterijem znanosti, predpisane delovne izkušnje skrajšajo za tretjino v primeru, da naloge na tem delovnem mestu opravlja javni uslužbenec, ki ima univerzitetno izobrazbo ali visoko strokovno izobrazbo s specializacijo oziroma magisterijem znanosti.

Izbrani kandidat, ki nima opravljenega strokovnega izpita iz upravnega postopka, mora le-tega opraviti najkasneje v roku treh mesecev po sklenitvi pogodbe o zaposlitvi, v skladu s tretjim odstavkom 31. člena Zakona o splošnem upravnem postopku.

Pri izbranem kandidatu se bo preverjalo ali ima opravljeno obvezno usposabljanje za imenovanje v naziv. Kandidati, ki so opravili strokovni izpit za imenovanje v naziv skladno z določbami Zakona o javnih uslužbencih in/ali so se udeležili priprav na strokovni izpit za imenovanje v naziv, se šteje, da izpolnjujejo pogoj obveznega usposabljanja po 89. členu Zakona o javnih uslužbencih. V nasprotnem primeru bo moral izbrani kandidat najkasneje v enem letu od sklenitve pogodbe o zaposlitvi opraviti usposabljanje za imenovanje v naziv, predpisano v skladu z 89. členom Zakona o javnih uslužbencih.

Okvirna vsebina dela:

* vodenje enostavnih upravnih postopkov na I. stopnji;
* izdajanje odločb na predpisanih obrazcih na I. stopnji za dovoljenja za arheološke raziskave;
* opravljanje drugih enostavnih upravnih nalog;
* opravljanje dejanj v zvezi z izdajanjem potrdil iz enostavnih evidenc;
* opravljanje drugih nalog podobne zahtevnosti.

Prednost pri izbiri bodo imeli kandidati z delovnimi izkušnjami v državni upravi in z delovnimi izkušnjami na področju kulturne dediščine ter dobrim poznavanjem programskih orodij (aplikacij) MS Word, MS Excel, MS Access, LN Spis in Adobe Photoshop.

Prijava mora vsebovati:

1. pisno izjavo o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe, datum (dan, mesec, leto) zaključka izobraževanja ter ustanova, na kateri je bila izobrazba pridobljena;

2. pisno izjavo o izpolnjevanju pogoja glede zahtevanih delovnih izkušenj, iz katere mora biti razvidno izpolnjevanje pogoja glede zahtevanih izkušenj. Izjava mora vsebovati navedbo delodajalca, skupen čas trajanja dela, kandidat naj navede datum (dan, mesec, leto) sklenitve in datum (dan, mesec, leto) prekinitve delovnega razmerja pri posameznemu delodajalcu, ter kratko opiše delo (z navedbo stopnje zahtevnosti del in nalog, npr. ali gre za V., VI., VII. stopnjo zahtevnosti), ki ga je opravljal pri tem delodajalcu;

3. izjavo kandidata, da:

* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot šest mesecev,
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;

4. izjavo, da za namen tega natečajnega postopka dovoljuje Ministrstvu za kulturo pridobitev podatkov iz prejšnje točke tega razpisa iz uradne evidence.

V primeru, da kandidat z vpogledom oz. s pridobitvijo podatkov o izpolnjevanju pogojev za zasedbo predmetnega delovnega mesta iz uradnih evidenc ne soglaša, bo moral sam predložiti ustrezna dokazila.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja in veščine, ki jih je pridobil.

Delovno mesto referent je uradniško delovno mesto. Javni uslužbenec bo na tem delovnem mestu naloge opravljal v nazivu referent II, z možnostjo napredovanja. Z izbranim kandidatom bo sklenjena pogodba o zaposlitvi za delovno razmerje za nedoločen čas, s polnim delovnim časom. Izbrani kandidat bo opravljal delo v poslovnih prostorih Ministrstva za kulturo, Maistrova 10, Ljubljana, oziroma v drugih uradnih prostorih Ministrstva za kulturo.

V izbirni postopek se bodo v skladu z 12. členom Uredbe o postopku za zasedbo prostega delovnega mesta v organih državne uprave in v pravosodnih organih (Uradni list RS, št. 139/06 in 104/10) uvrstile samo popolne in pravočasne prijave in le tisti kandidati, ki izpolnjujejo natečajne pogoje.

Natečajna komisija bo strokovno usposobljenost kandidatov presojala na podlagi priloženih dokazil oziroma v skladu z merili in metodami.

Kandidat vloži prijavo v pisni obliki **na priloženem obrazcu** [**JN-100-6/20**](http://www.mnz.gov.si/fileadmin/mnz.gov.si/pageuploads/JAVNA_UPRAVA/DPJS/suk/5-2-14-vloga_za_vodja_avtoparka.doc)**21**, ki jo pošlje v zaprti ovojnici z označbo: »Za javni natečaj za delovno mesto referent (šifra 333)«, na naslov: Ministrstvo za kulturo, Maistrova 10, Ljubljana. Rok za vlaganje prijav je **8 dni po objavi** javnega natečaja na Zavodu RS za zaposlovanje in na osrednjem spletnem mestu državne uprave (https://www.gov.si/zbirke/delovna-mesta/). Za pisno obliko prijave se šteje tudi elektronska oblika, poslana na elektronski naslov: gp.mk@gov.si, pri čemer veljavnost prijave ni pogojena z elektronskim podpisom.

Informacije o izvedbi javnega natečaja dobite na telefonski številki (01) 369 5877 (Tjaša Milač).

Dodatne informacije o vsebini dela lahko dobite na telefonski številki (01) 400 7942 (Brigita Petek).

Kandidati bodo o izbiri pisno obveščeni najkasneje v roku 60 dni po opravljeni izbiri. Obvestilo o končanem javnem natečaju bo objavljeno na osrednjem spletnem mestu državne uprave (https://www.gov.si/ zbirke/delovna-mesta/).

V besedilu javnega natečaja uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.

Številka: 100-6/2021 Ministrstvo za kulturo

Datum: 17. 2. 2021